20/05/2019 219

Nikola Grmoja (Most nezavisnih lista) izjavio je u ponedjeljak da ne vjeruje izvješćima o troškovima izborne kampanje za europarlamentarne izbore, smatra da HDZ-ovi troškovi nisu transparentno prikazani zbog čega se ponovno radi o prijevari javnosti i birača, koje je pozvao da svakako izađu na izbore.

“Predlažemo posebno tužiteljstvo za korupciju, a za kaznena djela vezana uz korupciju, u slučaju da je riječ o državnim dužnosnicima, trebalo bi postrožiti kazne”, NIKOLA GRMOJA

Most je prikazao svaku utrošenu kunu i ne misli potrošiti više od 1,5 milijuna kuna, koliko je bio predviđeno starim zakonom, dok je novi zakon ta sredstva povećao na 4 milijuna kuna, protiv čega su se Mostovi zastupnici borili 39 sati u Saboru, ustvrdio je Grmoja na konferenciji za novinare.

HDZ se financira “crnim novcem”

Na primjedbu da je, prema izvješćima, SDP za kampanju potrošio više nego HDZ, Grmoja je rekao da SDP ima dosta jumbo plakata i tv spotova, ali on ne vidi kako HDZ u tome zaostaje i nije mu jasno o čemu se tu radi. Također je nevjerojatno da u HDZ-u nisu uopće primili donacije, da im nisu potrebne niti su ih tražili, pa je očito da se financiraju “crnim novcem iz crnih fondova”, kaže Grmoja.

Podsjetio je kako je jedan od ključnih HDZ-ovih ljudi “čovjek koji je nosio crne torbe” predsjednik HDZ-ova Kluba zastupnika Branko Bačić. “Ista praksa i iste metode”, rekao je Grmoja i poručio hrvatskim biračima “nemojte da vas ponovno prevare”. Ne morate glasovati za Most, ali izađite na izbore i nemojte glasovati za HDZ, poručio je Grmoja.

>>>Kuščević: ne trebamo donacije, imamo prihode od članarina, vijećničkih i saborskih tijela

Upozorio je kako je u BiH 2016. godine bilo prijavljeno oko 18.000 birača, a sada ih je prijavljeno 80.000. Plenković je izdao sve vrijednosti koje su zastupali HDZ i Franjo Tuđman, ustvrdio je Grmoja, pa on ne vjeruje da će ljudi u Hercegovini glasovati za takav HDZ i Plenkovića, već će se njihovim glasovima “puniti kutije”.

Tamo nema promatrača, a od tih 80.000 vjerojatno mnogi i ne znaju da su se prijavili za izbore – oni će glasovati bez da izađu na izbore, ustvrdio je Grmoja.

>>>Na popisu 3.831.389 birača, 154.358 iz dijaspore – ukupna brojka za 64.056 veća nego prije 5 godina

Najavio je Mostov cjeloviti antikorupcijski paket – predložit će izmjene 20 zakona i ustavne promjene koje su nužne radi suzbijanja korupcije, koja izjeda sve segmente hrvatskog društva – od zdravstva i pravosuđa do politike i školstva.

Mostov saborski zastupnik Robert Podolnjak upozorio na istraživanje Eurobarometra koje pokazuje kako u Hrvatskoj 94 posto građana vjeruje da je korupcija iznimno raširena, po čemu smo najgori u EU-u.

Predlažu uvođenje registra troškova javnih dužnosnika, te po uzoru na Kanadu web stranicu s troškovima svih dužnosnika nastalih za vrijeme obavljanja njihova posla – dnevnice, putovanja, noćenja i dr.

Predlažu posebno tužiteljstvo za korupciju

“Predlažemo posebno tužiteljstvo za korupciju, a za kaznena djela vezana uz korupciju, u slučaju da je riječ o državnim dužnosnicima, trebalo bi postrožiti kazne”, naglasio je.

>>>Borzan: građani i naši birači odlaze iz RH zbog nepravde i korupcije, to nam je izazov

Uvođenje nove mreža sudova i državnih odvjetništava već smo predložili u Mostovoj pravosudnoj reformi, a sada nadopunjujemo taj koncept antikorupcijskim paketom koji zahtijeva osnivanje specijaliziranog suda za predmete korupcije, rekao je Grmoja novinarima na konferenciji za novinare pred Ustavnim sudom RH.

Mostov saborski zastupnik Robert Podolnjak upozorio na istraživanje Eurobarometra koje pokazuje kako u Hrvatskoj 94 posto građana vjeruje da je korupcija iznimno raširena, po čemu smo najgori u EU-u.

Moramo u Ustav ugraditi odredbe o sprečavanju sukoba interesa, ustrojiti novo antikorupcijsko tijelo sa snažnijim ovlastima od sadašnjeg Povjerenstva za odlučivanje o sukobu interesa. Moramo zajamčiti neovisnost i transparentnost izbora glavnog državnog odvjetnika, učiniti transparentnijim izbor predsjednika Vrhovnog suda, a taj izbor trebalo bi depolitizirati, te iz Državnoodvjetničkog i Državnog sudbenog vijeća izbaciti političare, poručio je Podolnjak.